**भारत सरकार**

मानव संसाधन विकास मंत्रालय

उच्‍चतर शिक्षा विभाग

**राज्‍य सभा**

अतारांकित प्रश्‍न संख्‍या: 1671

उत्‍तर देने की तारीख: 27.12.2018

**‘ईशान विकास’ और ‘ईशान उदय’ छात्रवृत्ति योजनाओं की स्थिति**

**1671. श्री नरेन्द्र कुमार स्वैनः**

 क्या मानव संसाधन विकास मंत्री यह बताने कृपा करेंगे किः

(क) क्या उत्तर-पूर्व क्षेत्र के छात्रों के लिए चलाई जा रही ‘‘ईशान विकास और ईशान उदय’नामक छात्रवृत्ति योजनाओं को ओडिशा जैसे अन्य राज्यों में लागू किया जाएगा;

(ख) यदि हां, तो तत्संबंधी ब्यौरा क्या है और उक्त योजनाओं के तहत आज की तारीख तक आवंटित निधि तथा लाभ प्राप्त करने वाले छात्रों की संख्या कितनी है; और

(ग) वर्तमान वर्ष के दौरान उक्त योजनाओं के तहत लाभार्थियों हेतु निर्धारित लक्ष्यों का ब्यौरा क्या है?

**उत्तर**

**मानव संसाधन विकास मंत्रालय में राज्‍य मंत्री**

 **(डॉ. सत्‍य पाल सिंह)**

(क) से (ग): ईशान विकास और ईशान उदय योजनाएं केवल उत्‍तर पूर्व क्षेत्र के विद्यार्थियों के लिए हैं।

 भारतीय प्रौद्योगिकी संस्‍थान (आईआईटी), गुवाहाटी द्वारा ईशान विकास योजना का समन्‍वयन किया जाता है और कार्यक्रम के अंतर्गत, उत्‍तर पूर्व राज्‍यों के चुनिंदा विद्यार्थियों को उनकी छुट्टियों के दौरान विज्ञान, प्रौद्योगिकी, इंजीनियरिंग और गणित का अध्‍ययन जारी रखने के लिए प्रोत्‍साहित करने तथा राष्‍ट्रीय महत्‍व के विभिन्‍न संस्‍थानों में इंजीनियरिंग कॉलेज के विद्या‍र्थियों को इंटर्नशिप के अवसर प्रदान करने हेतु भारतीय प्रौद्योगिकी संस्‍थान (आईआईटी), भारतीय विज्ञान शिक्षा और अनुसंधान संस्‍थान (आईआईएसईआर) और राष्‍ट्रीय उन्‍नत अध्‍ययन संस्‍थान (एनआईएएस) के सम्‍पर्क में लाया जाता है। योजना का वार्षिक लक्ष्‍य 96 स्‍कूली बच्‍चों को शीर्ष संस्‍थानों में शैक्षिक भ्रमण और इंजीनियरिंग के 250 विद्यार्थियों को ग्रीष्‍मकालीन इंटर्नशिप प्रदान करना है। कार्यक्रम हेतु 605.45 लाख रूपए अनुमोदित किए गए हैं। वर्ष 2014-15 से कार्यक्रम की शुरूआत से 1637 (922 बालक और 715 बालिकाएं) स्‍कूली बच्‍चों और 378 (266 बालक और 112 बालिकाओं) इंजीनियरिंग विद्यार्थी लाभान्वित हुए हैं।

 ईशान उदय योजना के अंतर्गत, उत्‍तर पूर्व क्षेत्र के विद्यार्थियों जिनके माता-पिता की वार्षिक आय 4.5 लाख रूपए है, उन्‍हें मेडिकल और पैरा-मेडिकल पाठ्यक्रमों सहित, सामान्‍य, तकनीकी और व्‍यावसायिक डिग्री पाठ्यक्रमों को करने हेतु छात्रवृत्ति प्रदान की जाती है। योजना के अंतर्गत प्रतिवर्ष 10,000 छात्रवृत्तियां प्रदान करने का लक्ष्‍य है। सामान्‍य डिग्री पाठ्यक्रमों के लिए छात्रवृत्ति की दर 5400/- रूपये प्रतिमाह और तकनीकी/मेडिकल/व्‍यावसायिक/पैरा मेडिकल पाठ्यक्रमों के लिए 7800/- रूपये प्रतिमाह है। वर्ष 2014-15 में योजना के प्रारंभ से सितम्‍बर, 2018 तक 68,207 विद्यार्थियों को नई और नवीकृत छात्रवृत्तियों के लिए 309.95 करोड़ रूपए संवितरित किए गए हैं।

**\*\*\*\*\***